Bloemfonteinse dieretuin tydelik gesluitBloemfonteinse Dieretuin se ingang (Foto: Verskaf) Die Vrystaatse departement van ekonomiese sake, kleinsake-ontwikkeling, toerisme en omgewingsake het vandeesweek die Bloemfonteinse dieretuin tydelik vir die publiek gesluit. Qondile Khedama, woordvoerder van die Manguang-metro, het Woensdag aan Maroela Media bevestig dat die dieretuin tot verdere kennisgewing gesluit sal wees. Die departement is van mening dat die dieretuin nie aan bepaalde vereistes en voorwaardes voldoen nie, soos uiteengesit deur die departement. Die dieretuin sal nou eers aan die departement moet bewys dat hy aan dié vereistes voldoen, voordat die dieretuin weer kan oopmaak. “Die Stad het Dinsdagmiddag sodanige kennisgewing ontvang en is besig om die inhoud daarvan te bestudeer om te verseker dat dit nagekom word. Ongelukkig is die dieretuin tydelik gesluit tot verdere kennisgewing,” het Khedama gesê. Dit is nie in dié stadium duidelik hoe lank die dieretuin gesluit sal wees nie. Khedama het egter verseker dat die welstand en gesondheid van die diere nie gedurende die tyd in gedrang sal kom nie en dat munisipale werkers deurentyd aan diens sal wees om na die diere om te sien. Nicole Viljoen, omroeper van die gemeenskapsradiostasie Radio Rosestad, het die tydelike sluiting van die dieretuin as “ tydelike oorwinning” beskryf. Maroela Media het vroeër berig Viljoen en haar mede-omroeper Bernie Naude het kragte saam met die radiostasie gesnoer om met ’n petisie tussen 50 000 en 80 000 handtekeninge van inwoners te werf om die dieretuin te sluit. Naude en Viljoen het die veldtog begin omdat hulle meen die dieretuin is die afgelope jare verwaarloos en dat dit agteruitgaan. Viljoen sê die meeste van die hokke in die dieretuin staan leeg en daar is min kos en water vir die diere beskikbaar. In November het 9 000 mense binne 36 uur die petisie geteken. Dié petisie het nou al sowat 19 000 handtekeninge. Die petisie sal na verwagting in Januarie aan adv. Tankiso Mea, die stadsbestuurder van die Mangaung-metro in Bloemfontein, oorhandig word. Volgens Viljoen is die dieretuin Dinsdagmiddag gesluit terwyl daar nog besoekers op die perseel was. “Die departement het ingestap en gesê dit is klaar. Maak toe. Ek is baie trots op die departement dat hulle ingetree het. Dit is die eerste stap in baie lang proses.” Sy verduidelik dit is nie ŉ opsie om die diere vorentoe van kant te maak nie. Daar sal dus na verskeie opsies gekyk word om die diere na ander instansies oor te plaas sou die dieretuin finaal sluit. “Dan is daar nog die dieretuin se werkers en hul gesinne wat geaffekteer word, sou die dieretuin heeltemal sluit. Ons moet sorg dat hierdie mense in ander departemente werk kry. Daar is klomp dinge wat moet gebeur. Voorlopig het ons nietemin ’n klein stryd in ’n oorlog gewen.”